b'\n_START_ARTICLE_\nFreeBSD\n_START_SECTION_\nZgodovina in razvoj\n_START_PARAGRAPH_\nRazvoj FreeBSD se je pri\xc4\x8del leta 1993 na predelavi izvorne kode 386BSD. Zaradi vpra\xc5\xa1ljivosti dovoljenja nekaterih delov te izvorne kode so razli\xc4\x8dico 2.0, ki je iz\xc5\xa1la januarja 1995, v veliki meri prenovili in je temeljila na 4.4BSD-Lite Univerze Kalifornije v Berkeleyju._NEWLINE_Trenutno zadnja razli\xc4\x8dica je 8.2, ki je iz\xc5\xa1la februarja 2011. Pri stabilnih razli\xc4\x8dicah njeni \xc5\xa1tevilki sledi \xc5\xa1e besedica -STABLE. Razli\xc4\x8dice, ki se kon\xc4\x8dajo s -CURRENT, vsebujejo nove zna\xc4\x8dilnosti in so namenjene preizku\xc5\xa1anju. Novosti, ki se izka\xc5\xbeejo za stabilne in zrele, so kasneje vklju\xc4\x8dene v -STABLE._NEWLINE_Veja 5.x in novej\xc5\xa1e vsebuje \xc5\xa1tevilne novosti, ve\xc4\x8dinoma tiste s podro\xc4\x8dja varnosti. Ravno s tem namenom je bil ustanovljen projekt TrustedBSD, od koder je FreeBSD prevzel mehanizem MAC (mandatory access control - obvezen nadzor dostopa) ter datote\xc4\x8dna sistema ACL (Access Control Lists) in UFS2. Podpira tudi \xc5\xa1ifrirane datote\xc4\x8dne sisteme (sistem GDBE), izbolj\xc5\xa1ano ve\xc4\x8dprocesorsko delovanje in re\xc5\xa1itev KSE za nitenje v razmerju m:n med jedrom in uporabni\xc5\xa1kim novojem. Knji\xc5\xbenica s to re\xc5\xa1itvijo je od razli\xc4\x8dice 5.3 dalje privzeta.\n_START_SECTION_\nPorts\n_START_PARAGRAPH_\nSistem ports omogo\xc4\x8da pregledno name\xc5\xa1\xc4\x8danje programske opreme, ki so jo priredili za ta operacijski sistem. V imeni\xc5\xa1ki hierarhiji so datoteke Makefile, tako lahko name\xc5\xa1\xc4\x8damo in odstranjujemo programe z ukazom make. Za vsak tak\xc5\xa1en programski paket skrbi vzdr\xc5\xbeevalec, ki je odgovoren, da sledi novostim v razvoju tega paketa. Vnaprej prevedeni paketi (angl.\xc2\xa0\xc2\xbbpackages\xc2\xab) so obi\xc4\x8dajno na voljo v dveh razli\xc4\x8dicah: za vejo 4.x in za 5.x. Pakete za 4.x je najve\xc4\x8dkrat mogo\xc4\x8de namestiti tudi na sisteme z vejo 5.x.\n_START_SECTION_\nDovoljenje\n_START_PARAGRAPH_\nFreeBSD je izdan pod dovoljenjem BSD (Berkeley Software Distribution), ki vsakomur dovoljuje uporabo in nadaljnje razpe\xc4\x8devanje, dokler se ohranita oznaki o avtorskih pravicah in dovoljenju BSD. V nasprotju z GPL to ne prepre\xc4\x8duje uporabe in razpe\xc4\x8devanja delov kode pod drugimi dovoljenji.'